Peste 100 de migranţi din grupul celor care săptămâna trecută au încercat să intre ilegal în România vor fi expulzaţi. Ei au fost salvaţi de poliţiştii de frontieră de la bordul unei bărci care plutea în derivă pe Marea Neagră.

Până acum, 61 dintre străinii salvaţi au fost găzduiţi în Centrele de Cazare a Străinilor. 49 dintre ei au cerut azil politic.

În ceea ce priveşte copiii aflaţi la bordul navei, cei trei minori au fost preluaţi de către inspectorii pentru Protecția Copilului.

Două ambarcațiuni cu migranți au ajuns în ultimele două săptămâni la țărmul Mării Negre. Săptămâna trecută, Poliția de Frontieră a preluat 157 de persoane aflate pe o astfel de ambarcațiune.

Ministrul de Interne, Carmen Dan, avertiza într-un interviu că printre migranții care au intrat în România se află și persoane cu risc la adresa securității naționale. Ea a precizat, însă, că acestea nu sunt în număr îngrijorător și se află în regim închis.